Karin Liltorp (ALT), 2025-05-06:
Tak for ordet, og tak til Enhedslisten for at fremsætte forslaget.
I Alternativet støtter vi intentionerne i forslaget, som måske kan opsummeres som bedre finansiering af forskning inden for udvalgte sundhedsområder og sikring mod inhabilitet.
Nøjagtig hvad der er den bedste vej frem, vil vi gerne diskutere, men vi kommer nok ikke i mål med dette beslutningsforslag alene.
Det er afgørende, at efter- og videreuddannelse af sundhedspersonale foregår uden skjulte økonomiske interesser.
Når efteruddannelse finansieres af industrien, kan det skabe tvivl om habiliteten, og det skal vi tage meget alvorligt.
Men vi må ikke kaste barnet ud med badevandet.
Vi mener derfor ikke, at løsningen er at afskære samarbejdet, men at skabe endnu klarere og gennemsigtige rammer, hvor kommerciel støtte ikke kompromitterer fagligheden.
Samtidig er vi med på, at man kan styrke de uafhængige og offentlige finansierede tilbud, så sundhedspersonalet har fri og fagligt funderede valg.
Lad os tage snakken, også med medicinalindustrien, så vi kan finde ud af, hvor hullerne er.
Vi skal bevare det gode og så rydde op i det, der er mindre hensigtsmæssigt.
For det andet har vi brug for en klar strategi og offentlig prioritering.
For det er rigtigt, at det i høj grad er markedet, at det i høj grad er de private virksomheder, der afgør, hvad der forskes i.
Det er forståeligt set fra deres side, de har virksomheder, der skal køre rundt, men det betyder desværre, at visse sygdomme bliver overset.
Sjældne sygdomme, som måske kun rammer få, risikerer at blive forbigået, fordi der ikke er et kommercielt incitament.
I forslaget nævnes, at patienter ofte får afslag på medicin til sjældne sygdomme på grund af »eksorbitant høj prissætning fra medicinalindustriens side«, bliver det skrevet som.
Her vil jeg så ikke undlade at nævne, at den høje pris oftest afspejler, at det er enormt dyrt at udvikle nye lægemidler, og at netop derfor skal det offentlige støtte.
Vi kan jo trods alt ikke forvente, at virksomhederne vil varetage udvikling af medicin som en underskudsforretning.
Men vi er med på, at der skal være en national strategi, der systematisk kortlægger de sundhedsområder, hvor der mangler investering, fordi markedet ikke kan eller vil tage sig af dem, og som derfor prioriterer midler og støtte til dem gennem offentlige og private partnerskaber.
Idéen om en strategi er ikke ny, og der har allerede været flere initiativer på området.
Der er bl.a. en national strategi, der kortlægger og adresserer behovet for behandling af sjældne sygdomme udarbejdet i 2014, og der ligger også flere andre indsatser.
Så inden vi går i gang med at bygge noget nyt fra bunden, skal vi lige tjekke efter i gemmerne, for hvad der allerede ligger der.
Nogle gange kan det betale sig bare at tage nogle gamle rapporter op og støve dem af.
Så er der den store trussel, vi har været inde på flere gange, men stadig ikke tager alvorligt nok, nemlig multiresistente bakterier.
Antibiotikaresistens er en af de største globale sundhedstrusler i det 21. århundrede, og hvis vi ikke handler, kan selv simple infektioner blive dødelige.
Og udviklingen af ny antibiotika er både dyr og risikofyldt, og den koster langt over 1 mia. kr. og kan tage flere år.
Fordi ny antibiotika ofte skal bruges med stor forsigtighed, er markedet lille og usikkert.
Det betyder, at det er så nødvendigt med offentlige støtteordninger.
Og jeg kan da også være bekymret for, at de støtteordninger, der allerede ligger i støbeskeen, også på EU-niveau, slet ikke er tilstrækkelige.
Derfor er det bydende nødvendigt, at Danmark går foran i det internationale samarbejde om udvikling af ny antibiotika, f.eks. i samarbejde med EU og WHO.
Vi kan ikke løse det problem alene, men vi har et stort ansvar for at bidrage både økonomisk og politisk.
Som afslutning vil jeg sige, at vi i Alternativet overordnet ønsker, at sundhedspolitikken skal være drevet af befolkningens behov og ikke kun af profit.
Desuden støtter vi i høj grad behovet for en kæmpe økonomisk indsprøjtning, både til udvikling af nye typer antibiotika og forskning i sjældne sygdomme.
Men vi vil opfordre til, at så mange udfordringer som muligt løses gennem internationalt samarbejde, da vi bare er meget klogere, når vi arbejder sammen.
Vi vil også meget gerne være med til at snakke om, hvordan finansieringen skal findes.
Så Alternativet støtter op om intentionerne i forslaget, men vi mener ikke, det kan vedtages i den nuværende udgave.
Vi ser frem til at snakke mere om mulighederne.
Tak for ordet.